Folketing
2005-10-12

Hr. Ole Sohn tager helt fejl. Jeg er ikke spor irriteret, jeg gentager måske mig selv ret meget, men det er jo, fordi spørgsmålene kredser om det samme. Jeg hilser det faktisk velkommen, at jeg får lov til at præsentere alt det, som regeringen sætter i værk for netop at bryde den negative sociale arv. Så jeg tager gerne imod mange flere spørgsmål. Hvis vi kigger på instrumenterne, så kan vi vel se, at om noget virkede den ungesats, der blev indført i 1990'erne, efter hensigten. Hvor rigtig mange unge under 25 år gik på kontanthjælp, var der rigtig mange, der, da der kom nogle ændrede vilkår, kom i uddannelse eller beskæftigelse. Der synes jeg, at vi om noget har et godt eksempel på, at det altså også betyder noget, hvilken incitamentsstruktur man vælger. Vi gør netop en målrettet indsats for børnene, bl.a. jo i et glimrende samarbejde med SF om dette års finanslov, hvor vi fik indført mulighed for støtte til idrætsaktiviteter til de økonomisk dårligt stillede børn og også fik indført økonomiske fripladser i skolefritidsordninger, som jeg synes er nogle rigtig gode initiativer.